Meddelelse til erhvervsdrivende

Import af russisk råolie eller olieprodukter til Unionen

(2022/C 296/05)

Ved Rådets forordning (EU) 2022/879 af 3. juni 2022 om ændring af Rådets forordning (EU) nr. 833/2014 af 31. juli 2014 vedrørende restriktive foranstaltninger som reaktion på Ruslands militære aggression mod Ukraine blev der indført et forbud mod direkte eller indirekte at købe, importere eller overføre råolie eller olieprodukter, der er opført på listen i forordningens bilag XXV, hvis de har oprindelse i Rusland eller eksporteres fra Rusland, fra dagen efter offentliggørelsen (artikel 3m i Rådets forordning (EU) nr. 833/2014) (1). Der er fastsat overgangsperioder indtil den 5. december 2022 for varer henhørende under KN-kode 2709 00 og 5. februar 2023 for varer henhørende under KN-kode 2710.

Denne artikel indeholder bestemmelser om særlige og midlertidige undtagelser og fritagelser for visse EU-medlemsstater, produkter eller transportmidler.

Russisk olie, der transporteres sammen med olie af anden oprindelse i blandet form, er omfattet af forbuddet: da olie er et fungibelt materiale, der ikke kan adskilles fysisk efter dets oprindelse, er olie med russisk oprindelse, der importeres, overføres eller købes i EU sammen med olie af anden oprindelse, omfattet af sanktionerne, medmindre den nøjagtige andel af produktet, som ikke har oprindelse i Rusland, klart kan dokumenteres over for medlemsstatens nationale myndigheder. I så fald kan den nøjagtige andel af olie, der ikke har oprindelse i Rusland, indføres i Unionen.

Importører i Unionen er ansvarlige for at overholde bestemmelserne i artikel 3m, navnlig stk. 3, litra c). Erhvervsdrivende, der er involveret i import af råolie og/eller olieprodukter, rådes til at træffe alle nødvendige due diligence-foranstaltninger for at sikre, at der ikke importeres russisk råolie, som er underlagt sanktioner, også når der er tale om blandinger, hvor størstedelen af indholdet er olie med oprindelse i et tredjeland, og at dokumentere, at der ikke er tale om import af russisk olie, medmindre den nøjagtige andel af produktet, der ikke har oprindelse i Rusland, klart kan dokumenteres over for medlemsstatens nationale myndigheder. Dette kan gøres på en række forskellige måder, f.eks. ved hjælp af dokumentation for oprindelsen af den olie, der er lastet på skibet, eller om muligt ved hjælp af resultater af kemiske analyser. Importørerne rådes også til at indføje en klausul i købskontrakten, hvorved eksportøren bekræfter, at den solgte olie ikke indeholder russisk olie, og at eksportøren, hvis det skulle være tilfældet, vil være kontraktligt ansvarlig for enhver urigtig angivelse.

Importen af olie vil blive genstand for kontrol, herunder dokumentkontrol (f.eks. anmodning om nærmere oplysninger, der beviser oliens oprindelse) og, hvis det er relevant og muligt, kemisk analyse (laboratorieverifikation). Hvis importøren kan dokumentere andelen af ikkerussisk råolie i forsendelsen, kan den mængde, der svarer til denne andel, losses. Den resterende del af forsendelsen skal nægtes indførsel i Den Europæiske Unions toldområde. Hvis det konstateres, at der er et indhold af russisk råolie, men det ikke er muligt at fastslå den nøjagtige andel heraf, vil losning i EU ikke være tilladt for hele forsendelsen.

Toldmyndighederne i Den Europæiske Unions medlemsstater er blevet rådet til at træffe alle nødvendige foranstaltninger og udvise særlig omhu med henblik på at mindske risikoen for, at importsanktionerne på råolie over for Rusland omgås ved hjælp af iblanding af olie med oprindelse i tredjelande. De vil navnlig anmode om dokumentation eller andre relevante beviser for, at olieforsendelserne ikke indeholder olie af russisk oprindelse.

Selv om importørerne er dem, der primært er ansvarlige for at overholde de olierelaterede sanktioner, rådes alle aktører, der er involveret i import af olie til EU – herunder transportører, forsikringsselskaber og finansielle institutioner, der opretter kreditfaciliteter eller udsteder remburser – til at udvise rettidig omhu, således at de ikke deltager i transport eller forsikring af russisk råolie med henblik på import til EU. Dette følger af forbuddet mod at levere teknisk bistand, finansieringsmidler eller finansiel bistand i forbindelse med køb, import eller overførsel af råolie og olieprodukter, jf. artikel 3m, stk. 2, i Rådets forordning (EU) nr. 833/2014.

Importører og alle erhvervsdrivende rådes til at følge de regelmæssige opdateringer på Europa-Kommissionens (2) websted.

(1) https://eur-lex.europa.eu/legal-content/DA/TXT/?uri=CELEX%3A02014R0833-20220604

(2) Sanctions adopted following Russia's military aggression against Ukraine | European Commission (europa.eu)